CELEX: 62020TN0074
Language: mt
Date: 2020-02-07 00:00:00
Title: Kawża T-74/20: Rikors ippreżentat fis-7 ta’ Frar 2020 – IJ vs Il-Parlament

30.3.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 103/35
            
         
      Rikors ippreżentat fis-7 ta’ Frar 2020 – IJ vs Il-Parlament
      (Kawża T-74/20)
      (2020/C 103/50)
      Lingwa tal-kawża: il-Franċiż
      
         Partijiet
      
      
         Rikorrenti: IJ (rappreżentanti: L. Levi, M. Vandenbussche u A. Champetier, avukati)
      
         Konvenut: Il-Parlament Ewropew
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tiddikjara r-rikors odjern ammissibbli u fondat,
               
            u konsegwentement,
      
                  —
               
               
                  tannulla d-deċiżjoni tal-Parlament Ewroprew tal-10 ta’ Ottubru 2018 sa fejn din tapplika għar-rikorrenti l-klawżola ta’ riżerva prevista mill-Artikolu 100 tal-Kondizzjonijiet tal-impjieg applikabbli għall-aġenti l-oħra tal-Unjoni Ewropea;
               
            
                  —
               
               
                  sa fejn dan ikun neċessarju, tannulla d-deċiżjoni tal-Parlament Ewropew tad-29 ta’ Ottubru 2019 sa fejn din tiċħad l-ilment tar-rikorrenti tat-8 ta’ Jannar 2019;
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv, huwa bbażat fuq il-ksur tal-Artikolu 100 tal-kondizzjonijiet tal-impjieg applikabbli għall-aġenti l-oħra tal-Unjoni Ewropea. Ir-rikorrenti issostni li l-applikazzjoni tal-klawżola ta’ riżerva għall-każ tagħha kienet tikser l-Artikolu 100 tal-kondizzjonijiet tal-impjieg applikabbli għall-aġenti l-oħra tal-Unjoni Ewropea li għandu jiġi interpretat b’mod restrittiv u b’mod konformi mal-prinċipju ta’ moviment liberu tal-ħaddiema previst fl-Artikolu 45 TFUE. L-Artikolu 100 tal-kondizzjonijiet tal-impjieg applikabbli għall-aġenti l-oħra tal-Unjoni Ewropea għandu wkoll jiġi interpretat b’mod konformi mal-Artikoli 34 u 35 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”) u mal-Artikoli 12 u 13 tal-Karta Soċjali Ewropea. Sussidjarjament, ir-rikorrenti qajmet eċċezzjoni ta’ illegalità tal-Artikolu 100 tal-kondizzjonijiet tal-impjieg applikabbli għall-aġenti l-oħra tal-Unjoni Ewropea, peress li din id-dispożizzjoni tikser l-Artikolu 45 TFUE, l-Artikoli 34 u 35 tal-Karta u l-Artikoli 12 u 13 tal-Karta Soċjali Ewropea.
               
            
                  2.
               
               
                  It-tieni motiv huwa bbażat fuq il-ksur tal-prinċipju ta’ nondiskriminazzjoni sanċit fl-Artikolu 1d tar-Regolamenti tal-Persunal tal-Unjoni Ewropea u fl-Artikolu 21 tal-Karta. Ir-rikorrenti iqis li l-applikazzjoni fil-konfront tagħha tal-klawżola ta’ riżerva iċċaħħadha, għal perijodu ta’ ħames snin, minn ċerti elementi ta’ kull benefiċċju tal-invalidità u tikkostitwixxi, barra minn dan, diskriminazzjoni pprojbita mill-Artikolu 1d tar-Regolamenti tal-Persunal u l-Artikolu 21 tal-Karta.
               
            
                  3.
               
               
                  It-tielet motiv huwa bbażat fuq il-ksur tal-prinċipju ta’ premura. L-amministrazzjoni kisret l-obbligu tagħha ta’ premura meta dan l-obbligu kien ġie msaħħaħ fid-dawl tal-istat tas-saħħa fraġġli tal-aġent inkwistjoni.